b"\n_START_ARTICLE_\nAndreea B\xc4\x83lan\n_START_SECTION_\nCopil\xc4\x83ria. Debutul \xc8\x99i primele activit\xc4\x83\xc8\x9bi muzicale (1994 - 1998)\n_START_PARAGRAPH_\nAndreea B\xc4\x83lan s-a n\xc4\x83scut pe 23 iunie 1984. P\xc4\x83rin\xc8\x9bii ei sunt S\xc4\x83ndel B\xc4\x83lan \xc8\x99i Valeria B\xc4\x83lan, fiind singur\xc4\x83 la p\xc4\x83rin\xc8\x9bi.  La \xc8\x99coal\xc4\x83 a fost o elev\xc4\x83 de nivel mediu p\xc3\xa2n\xc4\x83 \xc3\xaen clasa a VIII-a, devenind apoi o elev\xc4\x83 bun\xc4\x83. Copil\xc4\x83ria s-a desf\xc4\x83\xc8\x99urat f\xc4\x83r\xc4\x83 incidente majore, fiind catalogat\xc4\x83 ca \xe2\x80\x9eun copil foarte cuminte\xe2\x80\x9d. A urmat cursurile Liceului Ion Luca Caragiale din Ploie\xc8\x99ti, trec\xc3\xa2nd examenul de bacalaureat cu nota 9._NEWLINE_A \xc3\xaenceput s\xc4\x83 c\xc3\xa2nte la v\xc3\xa2rsta de 10 ani, sub \xc3\xaendrumarea tat\xc4\x83lui ei, S\xc4\x83ndel B\xc4\x83lan. Acesta i-a compus c\xc3\xa2teva piese, cu care a participat la o serie de spectacole pentru copii din Ploie\xc8\x99ti. \xc3\x8en cadrul acestor recitaluri, a fost remarcat\xc4\x83 de Mihai Constantinescu, fiind invitat\xc4\x83 de acesta \xc3\xaen emisiunea pentru copii, BaDa BaNu, difuzat\xc4\x83 de TVR1. A mai fost invitat\xc4\x83 \xc8\x99i la alte emisiune specifice, precum Feri\xc8\x9bi-v\xc4\x83 de m\xc4\x83g\xc4\x83ru\xc8\x99, Abracadabra, Video Magazin \xc8\x99i Tip top mini top. \xc3\x8en aceast\xc4\x83 perioad\xc4\x83 a participat la numeroase festivaluri pentru copii, ob\xc8\x9bin\xc3\xa2nd mai multe premii, cel mai important fiind Festivalul Interna\xc8\x9bional Micul Prin\xc8\x9b; la acesta au participat copii din 16 state, B\xc4\x83lan fiind numit\xc4\x83 \xe2\x80\x9eMica Prin\xc8\x9bes\xc4\x83 a Europei\xe2\x80\x9d, premiu \xc3\xaenm\xc3\xa2nat de Pre\xc8\x99edintele Rom\xc3\xa2niei, Emil Constantinescu. Au existat c\xc3\xa2teva tratative de a forma un grup cu Simona Nae, dar planurile nu s-au materializat \xc3\xaen urma ne\xc3\xaen\xc8\x9belegerilor dintre p\xc4\x83rin\xc8\x9bi._NEWLINE_\xc3\x8en 1997, B\xc4\x83lan particip\xc4\x83 la Gala Na\xc8\x9bional\xc4\x83 Eurovision cu piesa \xe2\x80\x9eUn univers mai lini\xc8\x99tit\xe2\x80\x9d, participarea ei nefiind \xc3\xaens\xc4\x83 valid\xc4\x83 din cauza criteriilor de v\xc3\xa2rst\xc4\x83 pe care nu le \xc3\xaendeplinea. Anul urm\xc4\x83tor, devine primul copil care lanseaz\xc4\x83 un material discografic sub form\xc4\x83 de compact disc \xc3\xaen Rom\xc3\xa2nia. Albumul, intitulat Ame\xc8\x9bi\xc8\x9bi de fum, con\xc8\x9binea 10 piese dance compuse de tat\xc4\x83l ei \xc8\x99i orchestrate de C\xc4\x83t\xc4\x83lin T\xc3\xaercolea, dar care, de\xc8\x99i lansat oficial, nu a fost mai fost distribuit din cauza lipsei de fonduri. Unii o numesc ca fiind prima artist\xc4\x83 de muzic\xc4\x83 dance din Rom\xc3\xa2nia, datorit\xc4\x83 unor compozi\xc8\x9bii ca \xe2\x80\x9eRezemat de gard\xe2\x80\x9d, care au fost incluse pe album.\n_START_SECTION_\nAndr\xc3\xa8 (1999 - 2001, 2019-prezent)\n_START_PARAGRAPH_\nLa sf\xc3\xa2r\xc8\x99itul anului 1998, Andreea B\xc4\x83lan o cunoa\xc8\x99te pe Andreea Antonescu la emisiunea pentru copii Ba da, Ba nu, lu\xc3\xa2nd astfel na\xc8\x99tere proiectul Andr\xc3\xa8, cu toate c\xc4\x83 Gigi Antonescu, a fost reticent la \xc3\xaenceput. Proiectul Andr\xc3\xa8 s-a dovedit a fi un succes na\xc8\x9bional, av\xc3\xa2nd ocazional succes \xc8\x99i \xc3\xaen afara grani\xc8\x9belor rom\xc3\xa2ne\xc8\x99ti,  \xc8\x9binta lor de audien\xc8\x9ba fiind adolescen\xc8\x9bii. Compozi\xc8\x9biile de pe albumul de debut, La \xc3\xaent\xc3\xa2lnire, au fost realizate \xc3\xaen majoritate de S\xc4\x83ndel B\xc4\x83lan, fiind inclus\xc4\x83 \xc8\x99i piesa \xe2\x80\x9eUn univers mai lini\xc8\x99tit\xe2\x80\x9d, redenumit\xc4\x83 aici \xe2\x80\x9eIluzii\xe2\x80\x9d, interpretat\xc4\x83 anterior de Andreea B\xc4\x83lan \xc3\xaen cadrul concursului Eurovision. Acesta a fost lansat \xc3\xaen luna mai a anului 1999 \xc8\x99i s-a dovedit a fi un succes comercial, v\xc3\xa2nz\xc3\xa2ndu-se \xc3\xaen peste 50.000 de exemplare p\xc3\xa2n\xc4\x83 \xc3\xaen luna septembrie a aceluia\xc8\x99i an. Grupul s-a bucurat de o mare popularitate datorit\xc4\x83 stilului muzical simplu \xc8\x99i melodiile ritmate. Pentru a promova albumul, au interpretat \xe2\x80\x9eLa \xc3\xaent\xc3\xa2lnire\xe2\x80\x9d, \xe2\x80\x9eS\xc4\x83 ne distr\xc4\x83m\xe2\x80\x9d \xc8\x99i \xe2\x80\x9eNu m\xc4\x83 uita\xe2\x80\x9d \xc3\xaen cadrul unor emisiuni televizate, \xc3\xaens\xc4\x83 niciuna din piesele respective nu a beneficiat de un videoclip. Prima pies\xc4\x83 s-a bucurat de popularitate la posturile de radio, \xc3\xaen ciuda lipsei de sprijin din partea acestora acordat\xc4\x83 muzicienilor rom\xc3\xa2ni de obicei._NEWLINE_\xc3\x8en vara anului 1999 apare piesa \xe2\x80\x9eLiber\xc4\x83 la mare\xe2\x80\x9d, un c\xc3\xa2ntec semn\xc4\x83tur\xc4\x83 al grupului. Piesa a fost interpretat\xc4\x83 cu mai multe ocazii, inclusiv la Festivalul de la Mamaia, unde a c\xc3\xa2\xc8\x99tigat locul 1 la sec\xc8\x9biunea \xe2\x80\x9e\xc8\x98lag\xc4\x83re\xe2\x80\x9d, devenind astfel cele mai tinere soliste care au c\xc3\xa2\xc8\x99tigat trofeul. La sf\xc3\xa2r\xc8\x99itul aceluia\xc8\x99i an, apare albumul Noapte de vis, pe care este inclus hitul, fiind promovat\xc4\x83 piesa \xe2\x80\x9eNoapte de vis (Mo\xc8\x99ule, ce t\xc3\xa2n\xc4\x83r e\xc8\x99ti)\xe2\x80\x9d, de aceast\xc4\x83 dat\xc4\x83 cu un videoclip. \xe2\x80\x9eNoapte de vis\xe2\x80\x9d a fost numit\xc4\x83 pe locul 16 \xc3\xaen clasamentul \xe2\x80\x9eTop 20 dup\xc4\x83 '90\xe2\x80\x9d, o ierarhie organizat\xc4\x83 de Kiss FM \xc8\x99i revista Click, bazat\xc4\x83 pe voturile publicului, iar \xc3\xaen 2008, \xe2\x80\x9eLiber\xc4\x83 la mare\xe2\x80\x9d a fost clasat\xc4\x83 pe locul 29 \xc3\xaen topul realizat de televiziunea U intitulat \xe2\x80\x9eTop 100 melodii care au rupt Rom\xc3\xa2nia \xc3\xaen dou\xc4\x83\xe2\x80\x9d._NEWLINE_De pe al treilea album, Prima iubire (2000) au fost promovate: \xe2\x80\x9ePrima iubire\xe2\x80\x9d \xc8\x99i \xe2\x80\x9eLas\xc4\x83-m\xc4\x83 papa la mare\xe2\x80\x9d, ambele hituri de top 20 \xc3\xaen Rom\xc3\xa2nia. \xe2\x80\x9eLas\xc4\x83-m\xc4\x83 papa la mare\xe2\x80\x9d a fost numit\xc4\x83 pe locul 19 \xc3\xaen clasamentul \xe2\x80\x9eTop 20 dup\xc4\x83 '90\xe2\x80\x9d, o ierarhie organizat\xc4\x83 de Kiss FM \xc8\x99i revista Click, bazat\xc4\x83 pe voturile publicului. Urm\xc4\x83torul album, Am s\xc4\x83-mi fac de cap (2000), a fost promovat de asemenea de dou\xc4\x83 c\xc3\xa2ntece: \xe2\x80\x9eAm s\xc4\x83-mi fac de cap\xe2\x80\x9d \xc8\x99i \xe2\x80\x9eFlori de tei\xe2\x80\x9d, ambele beneficiind de c\xc3\xa2te un videoclip, ultimul fiind la vremea respectiv\xc4\x83 cel mai scump videoclip realizat vreodat\xc4\x83 \xc3\xaen Rom\xc3\xa2nia, av\xc3\xa2nd un buget de 12.000 de dolari americani, fiind \xc8\x99i primul filmat pe pelicul\xc4\x83._NEWLINE_La \xc3\xaenceputul anului 2001 primesc din partea revistei Bravo distinc\xc8\x9bia \xe2\x80\x9eCea mai bun\xc4\x83 trup\xc4\x83 pentru adolescen\xc8\x9bi\xe2\x80\x9d, iar Cat Music le premiaz\xc4\x83 cu 5 discuri de platin\xc4\x83 \xc8\x99i unul de aur pentru cele 1 500 000 de albume v\xc3\xa2ndute \xc8\x99i le nume\xc8\x99te \xe2\x80\x9eprin\xc8\x9besele muzicii dance\xe2\x80\x9d, devenind astfel primele \xc8\x99i singurele cu aceste recorduri. La scurt timp \xc3\xaens\xc4\x83 se despart din cauza ne\xc3\xaen\xc8\x9belegerilor. B\xc4\x83lan \xc3\xae\xc8\x99i continu\xc4\x83 cariera, form\xc3\xa2nd un duo cu Alina Sorescu. De\xc8\x99i au avut o serie de apari\xc8\x9bii televizate, proiectul nu a avut finalitate cu un album sau un videoclip, \xc8\x99i dup\xc4\x83 numai \xc8\x99ase luni se despart. \xc3\x8en acela\xc8\x99i timp apare pe pia\xc8\x9b\xc4\x83 albumul greatest hits, Andr\xc3\xa8 - Best Of._NEWLINE_Forma\xc8\x9bia se reune\xc8\x99te dup\xc4\x83 decesul tat\xc4\x83lui Andreei Antonescu, ultima sa dorin\xc8\x9b\xc4\x83 fiind aceasta. Duo-ul lanseaz\xc4\x83 un album, O noapte \xc8\x99i-o zi \xc8\x99i un single cu acela\xc8\x99i nume, promovat de un videoclip, \xc3\xaens\xc4\x83 se despart din nou, \xc3\xaen special B\xc4\x83lan neg\xc3\xa2nd orice \xc8\x99ans\xc4\x83 de a exista o \xc3\xaemp\xc4\x83care profesional\xc4\x83 \xc3\xaentre cele dou\xc4\x83, consider\xc3\xa2nd posibil doar un duet. Succesul grupului este considerat ca fiind cel mai mare din istoria muzicii rom\xc3\xa2ne\xc8\x99ti._NEWLINE_De-a lungul carierei al\xc4\x83turi de Antonescu, cele dou\xc4\x83 au fost intens criticate pentru imaginea promovat\xc4\x83 \xc8\x99i stilul vestimentar. Cele dou\xc4\x83 au avut o influen\xc8\x9b\xc4\x83 foarte mare asupra tinerelor, lans\xc3\xa2nd moda platformelor, denumite generic \xe2\x80\x9e\xc8\x99enile\xe2\x80\x9d, a codi\xc8\x9belor, a fustelor mini \xc8\x99i a s\xc3\xa2nilor eviden\xc8\x9bia\xc8\x9bi cu sutiene push-up. Aceast\xc4\x83 mod\xc4\x83 a fost intens criticat\xc4\x83 din cauza vulgarit\xc4\x83\xc8\x9bii \xc8\x99i a faptului c\xc4\x83 adolescentele se sim\xc8\x9beau influen\xc8\x9bate de imaginea lor u\xc8\x99uratic\xc4\x83. Grupul a fost de asemenea constant \xc3\xaen aten\xc8\x9bia ziarelor de scandal, care publicau zvonuri conform cele dou\xc4\x83 nu se \xc3\xaen\xc8\x9belegeau, c\xc4\x83 doar partea financiar\xc4\x83 le leag\xc4\x83 \xc8\x99i c\xc4\x83 se bat \xc3\xaen culise, lucruri dezmin\xc8\x9bite de cele dou\xc4\x83 interprete, care sus\xc8\x9bin c\xc4\x83 certurile au ap\xc4\x83rut de fapt, chiar din cauza articolelor respective. Andr\xc3\xa8 a scos o pies\xc4\x83 numit\xc4\x83 Reset la inim\xc4\x83, dup\xc4\x83 17 ani de carier\xc4\x83 solo.\n_START_SECTION_\nDebutul solo. A\xc8\x99a sunt eu \xc8\x99i Andreea B (2002 - 2007)\n_START_PARAGRAPH_\nPrimul album solo lansat comercial al c\xc3\xa2nt\xc4\x83re\xc8\x9bei a fost Te joci cu mine, lansat pe 23 iunie 2002 sub egida casei de discuri Cat Music \xc8\x99i distribuit de Media Services. Albumul con\xc8\x9bine piesa \xe2\x80\x9eTe joci cu mine\xe2\x80\x9d, compus\xc4\x83 ini\xc8\x9bial pentru Andr\xc3\xa8. C\xc3\xa2ntecul a fost promovat \xc8\x99i s-a clasat pe locurile joase din Romanian Top 100. Niciun alt single nu a mai fost promovat de pe album. \xc3\x8entre lunile iunie \xc8\x99i septembrie ale aceluia\xc8\x99i an, Te joci cu mine s-a distribuit \xc3\xaen peste 30.000 de exemplare. _NEWLINE_\xc3\x8en urma succesului, albumul este urmat de un altul \xc3\xaen septembrie, Liber\xc4\x83 din nou. \xc3\x8entre 22 decembrie 2002 \xc8\x99i 22 ianuarie 2003 a sus\xc8\x9binut un turneu de 14 concerte \xc3\xaen Statele Unite ale Americii. De pe album au fost extrase pe single: \xe2\x80\x9eLiber\xc4\x83 din nou\xe2\x80\x9d \xc8\x99i \xe2\x80\x9ePl\xc3\xa2ng de dor\xe2\x80\x9d. Pe 1 martie a fost filmat videoclipul pentru single-ul \xe2\x80\x9ePl\xc3\xa2ng de dor\xe2\x80\x9d, ce avea s\xc4\x83 fie disponibil \xc8\x99i ca maxi single. \xc3\x8en vara anului 2003 este lansat\xc4\x83 piesa \xe2\x80\x9eNop\xc8\x9bi de var\xc4\x83\xe2\x80\x9d, fiind inclus\xc4\x83 pe reeditarea albumului Liber\xc4\x83 din nou. De\xc8\x99i nu s-a bucurat de mare succes la posturile de radio, a primit primul loc la sec\xc8\x9biunea \xe2\x80\x9e\xc8\x98lag\xc4\x83re\xe2\x80\x9d a Festivalului Mamaia \xc3\xaen urma voturilor telespectatorilor. \xc3\x8en aceea\xc8\x99i perioad\xc4\x83, B\xc4\x83lan a \xc3\xaenceput o colaborare cu forma\xc8\x9bia News, grup de 12 instrumenti\xc8\x99ti, pornind \xc3\xaentr-un turneu na\xc8\x9bional; la scurt timp colaborarea a \xc3\xaencetat din cauza problemelor financiare \xc8\x99i organizatorice, personalul muzicienei num\xc4\x83r\xc3\xa2nd 18 persoane._NEWLINE_\xc3\x8en anul 2003, la 19 ani, Andreea a plecat din casa p\xc4\x83rin\xc8\x9bilor \xc8\x99i s-a mutat \xc3\xaen Bucure\xc8\x99ti, renun\xc8\x9b\xc3\xa2nd la managementul artistic realizat de tat\xc4\x83l ei (S\xc4\x83ndel B\xc4\x83lan) \xc8\x99i tr\xc4\x83ind pe cont propriu._NEWLINE_Albumul A\xc8\x99a sunt eu (2004), cu versuri mai mature \xc8\x99i puternice influen\xc8\x9be de muzic\xc4\x83 rock, a devenit foarte apreciat, promov\xc3\xa2nd cinci piese de pe acesta, trei intr\xc3\xa2nd \xc3\xaen top 40 \xc3\xaen clasamentul oficial rom\xc3\xa2nesc, Romanian Top 100. B\xc4\x83lan s-a declarat foarte mul\xc8\x9bumit\xc4\x83 de rezultatul final, c\xc3\xa2ntecele fiind inspirate din via\xc8\x9ba ei, trat\xc3\xa2nd teme precum faima, via\xc8\x9ba \xc3\xaen fa\xc8\x9ba camerelor de filmat \xc8\x99i e\xc8\x99ecul \xc3\xaen dragoste, consider\xc3\xa2ndu-l momentul \xc3\xaen care s-a maturizat artistic. Dorind s\xc4\x83 demonstreze calitatea albumului, acesta a fost promovat de cinci piese: \xe2\x80\x9eAparen\xc8\x9be\xe2\x80\x9d (2004), \xe2\x80\x9eOops, eroare\xe2\x80\x9d (2004), \xe2\x80\x9eEvadez\xe2\x80\x9d (2005), \xe2\x80\x9eInvidia\xe2\x80\x9d (2005) \xc8\x99i \xe2\x80\x9eO str\xc4\x83in\xc4\x83\xe2\x80\x9d (2005), fiind astfel unul din pu\xc8\x9binii arti\xc8\x99ti rom\xc3\xa2ni cu cinci extrase pe single de pe un singur album. Tot \xc3\xaen 2005 prime\xc8\x99te un trofeu MTV pentru cel mai bun web site. Acesta a prezentat o imagine contrastant\xc4\x83 cu cea promovat\xc4\x83 de muzician\xc4\x83 anterior, fiind caracterizat\xc4\x83 de haine \xc8\x99i machiaj negru, precum \xc8\x99i o atitudine mai rebel\xc4\x83. Melodia con\xc8\x9bine elemente ale muzicii pop-rock, ar\xc4\x83t\xc3\xa2nd o dezvoltare pe plan artistic, \xc3\xaendep\xc4\x83rt\xc3\xa2ndu-se total de teen pop._NEWLINE_Albumul Andreea B. a produs dou\xc4\x83 single-uri: \xe2\x80\x9eNu \xc8\x99tiu s\xc4\x83 fiu numai pentru tine\xe2\x80\x9d (feat. Keo), nominalizat la categoria \xe2\x80\x9eBest Hit - Featuring\xe2\x80\x9d la Romanian Top Hits. \xc8\x99i \xe2\x80\x9ePrinde-m\xc4\x83, aprinde-m\xc4\x83!\xe2\x80\x9d, desemnat\xc4\x83 \xe2\x80\x9emelodia gay a anului\xe2\x80\x9d la gala premiilor gay 2007. \xe2\x80\x9ePrinde-m\xc4\x83, aprinde-m\xc4\x83!\xe2\x80\x9d este cel mai vizionat videoclip al artistei pe site-ul YouTube, av\xc3\xa2nd peste 2.8 milioane de acces\xc4\x83ri.\n_START_SECTION_\nDansez pentru tine \xc8\x99i \xc3\xaentoarcerea la muzica dance (2008 - 2019)\n_START_PARAGRAPH_\nB\xc4\x83lan a fost cooptat\xc4\x83 pentru a participa la sezonul al treilea din emisiunea-concurs Dansez pentru tine, difuzat\xc4\x83 pe Pro TV \xc3\xaen prim\xc4\x83vara anului 2007. Evolu\xc8\x9bia perechii de-a lungul emisiunii a fost aclamat\xc4\x83 de public \xc8\x99i juriu, clas\xc3\xa2ndu-se \xc3\xaen final pe locul 3. Echipa a participat la \xe2\x80\x9eLiga \xc3\xaenving\xc4\x83torilor\xe2\x80\x9d, un sezon dedicat special celor mai bune echipe din istoria concursului, ce a avut loc \xc3\xaen prim\xc4\x83vara anului 2008, c\xc3\xa2\xc8\x99tig\xc3\xa2nd primul loc. \xc3\x8en urma apari\xc8\x9biei \xc3\xaen emisiunea-concurs Dansez pentru tine, cariera acesteia a luat-o pe o pant\xc4\x83 ascendent\xc4\x83._NEWLINE_\xc3\x8entre cele dou\xc4\x83 edi\xc8\x9bii, artista a fost selectat\xc4\x83 de Pro TV pentru a participa la varianta interna\xc8\x9bional\xc4\x83 a emisiunii Dansez pentru tine, intitulat\xc4\x83 Dancing Around the World. Aceasta a avut loc \xc3\xaen Mexic, iar B\xc4\x83lan a participat al\xc4\x83turi de Petri\xc8\x99or Rudge, partenerul ei din timpul emisiunilor Dansez pentru tine. Perechea s-a clasat pe locul 2, dup\xc4\x83 \xc8\x9bara gazd\xc4\x83, \xc8\x99i s-a bucurat de o popularitate mare printre publicul mexican, primind un contract de la EMI Music pentru a \xc3\xaenregistra un album._NEWLINE_B\xc4\x83lan a fost printre cele mai bine v\xc3\xa2ndute artiste din Rom\xc3\xa2nia din punctul de vedere al concertelor din 2008 p\xc3\xa2n\xc4\x83 \xc3\xaen prezent, \xc3\xaen ambii ani fiind clasat\xc4\x83 \xc3\xaen top 3. \xc3\x8en 2011 a sus\xc8\x9binut peste 150 de concerte._NEWLINE_Pe 28 iunie 2009, un nou single, \xe2\x80\x9eGod\xe2\x80\x9d a fost lansat \xc3\xaen exclusivitate pe Kiss FM. \xe2\x80\x9eTrippin\xe2\x80\x9d (2010) a devenit unul din cele mai populare extrase pe single ale artistei, devenind primul hit de top 40 al acesteia \xc3\xaen Romanian Top 100 din ultimii cinci ani. B\xc4\x83lan a interpretat piesa \xe2\x80\x9eTrippin\xe2\x80\x9d \xc3\xaen cadrul mai multor evenimente, inclusiv finala Miss Universe Rom\xc3\xa2nia 2010 \xc8\x99i la a noua edi\xc8\x9bie a Romanian Music Awards. C\xc3\xa2ntecul con\xc8\x9bine elemente ale muzicii dance combinate cu elemente ale muzicii popcorn, un stil muzical difuzat intens la radiourile rom\xc3\xa2ne\xc8\x99ti \xc3\xaen acea perioad\xc4\x83. B\xc4\x83lan a declarat c\xc4\x83 a abordat acest gen pentru a r\xc4\x83m\xc3\xa2ne relevant\xc4\x83 \xc3\xaen industria muzical\xc4\x83._NEWLINE_Piesa \xe2\x80\x9eLike a Bunny\xe2\x80\x9d a fost lansat\xc4\x83 pe 13 mai 2011 pe contul s\xc4\x83u YouTube, fiind interzis\xc4\x83 minorilor din cauza imaginii folosit\xc4\x83 pentru promovare, care o prezenta pe B\xc4\x83lan \xc3\xaen costum de baie, amintind de o vedet\xc4\x83 Playboy. Pe 8 iunie 2011, a lansat \xe2\x80\x9eLoving\xe2\x80\x9d \xc3\xaen colaborare cu Andra, Connect-R \xc8\x99i Puya. \xc3\x8en octombrie 2011 sus\xc8\x9bine faptul c\xc4\x83 nu se g\xc3\xa2nde\xc8\x99te la o reunire a forma\xc8\x9biei Andr\xc3\xa8, pentru c\xc4\x83 nu s-ar mai putea ocupa de cariera solo. \xc3\x8en 2012 lanseaz\xc4\x83 single-ul \xe2\x80\x9eMoney Love\xe2\x80\x9d, a c\xc4\x83rei promovare a fost una indecent\xc4\x83. Sus\xc8\x9bine mai multe spectacole, printre care Dancing Show, Bunny Show, Beach Party \xc8\x99i Christmas Party. \xc3\x8en octombrie 2012 lanseaz\xc4\x83 cel de-al dou\xc4\x83zeci \xc8\x99i cincilea videoclip din carier\xc4\x83, \xe2\x80\x9eM\xc4\x83 doare f\xc4\x83r\xc4\x83 tine\xe2\x80\x9d. \xc3\x8en august 2013, \xc3\xaen cadrul Carnaval Show, Andreea B\xc4\x83lan lanseaz\xc4\x83 piesa \xe2\x80\x9eThings u do 2 me\xe2\x80\x9d, \xc3\xaen colaborare cu Mike Diamondz. Sus\xc8\x9bine constant concerte prin \xc8\x9bar\xc4\x83.\n_START_SECTION_\nImaginea \xc8\x99i stilul muzical\n_START_PARAGRAPH_\nDe-a lungul timpului, B\xc4\x83lan a adoptat mai multe stiluri muzicale, fiind apreciat\xc4\x83 \xc3\xaen special pentru schimb\xc4\x83rile muzicale \xc8\x99i de imagine, \xc3\xaen \xc3\xaencercarea de a se adapta noilor tendin\xc8\x9be. Albumul SuperWoman s-a distan\xc8\x9bat vizibil de celelalte \xc3\xaenregistr\xc4\x83ri ale acesteia, con\xc8\x9bin\xc3\xa2nd elemente de muzic\xc4\x83 samba, rock and roll \xc8\x99i jive, definitiv\xc3\xa2nd imaginea ei ca solist\xc4\x83 dansatoare._NEWLINE_Coregrafiile \xc8\x99i costuma\xc8\x9biile artistei sunt uneori criticate ca fiind prea sexuale, de\xc8\x99i \xc3\xaen general, concertele ei sunt primite cu recenzii pozitive, at\xc3\xa2t de public, c\xc3\xa2t \xc8\x99i de jurnali\xc8\x99ti._NEWLINE_Celine Dion, Mariah Carey \xc8\x99i Loredana Groza au fost numite de B\xc4\x83lan ca fiind c\xc3\xa2nt\xc4\x83re\xc8\x9bele pe care le apreciaz\xc4\x83 cel mai mult, de\xc8\x99i ea \xc3\xaens\xc4\x83\xc8\x99i a fost intens criticat\xc4\x83 din cauza puterii vocale limitate._NEWLINE_\xe2\x80\x9eConsider ca m-am n\xc4\x83scut pentru a face spectacol. Eu \xc3\xaemi doresc sa fiu mai mult dec\xc3\xa2t o simpl\xc4\x83 c\xc3\xa2nt\xc4\x83rea\xc8\x9b\xc4\x83, eu vreau s\xc4\x83 fiu un om al spectacolului, s\xc4\x83 ofer publicului \xc3\xaen afar\xc4\x83 de piesele mele - adev\xc4\x83rate musical-uri, show-uri de dans cu zeci de costume \xc8\x99i coregrafii frumoase. Sunt un entertainer.\xe2\x80\x9d_NEWLINE_\xe2\x80\x94Andreea B\xc4\x83lan_NEWLINE_B\xc4\x83lan este considerat\xc4\x83 o icoan\xc4\x83 gay._NEWLINE_\xc3\x8en anul 2015 cunoscuta artist\xc4\x83 a fost cooptat\xc4\x83 de studiourile Disney pentru a interpreta vocea Esmeraldei din filmul de anima\xc8\x9bie  Coco\xc8\x99atul de la Notre-Dame.\n_START_SECTION_\nVia\xc8\x9ba personal\xc4\x83\n_START_PARAGRAPH_\n\xc3\x8en 2004 Andreea B\xc4\x83lan s-a mutat din casa p\xc4\x83rinteasc\xc4\x83 din Ploie\xc8\x99ti \xc3\xaen Bucure\xc8\x99ti, unde l-a cunoscut pe Teo P\xc4\x83curar. \xc3\x8en 2005 cei doi s-au logodit, ambii tatu\xc3\xa2ndu-\xc8\x99i un inel de logodn\xc4\x83 pe degetul inelar. Cuplul s-a destr\xc4\x83mat \xc3\xaen 2006 datorit\xc4\x83 faptului c\xc4\x83 P\xc4\x83curar voia ca B\xc4\x83lan s\xc4\x83 se mute cu el \xc3\xaen Bistri\xc8\x9ba, localitatea unde locuiau p\xc4\x83rin\xc8\x9bii lui. La scurt timp dup\xc4\x83 desp\xc4\x83r\xc8\x9bire, c\xc3\xa2nt\xc4\x83rea\xc8\x9ba a ap\xc4\x83rut la evenimente mondene cu Keo, care a ajutat-o s\xc4\x83 treac\xc4\x83 peste desp\xc4\x83r\xc8\x9birea de P\xc4\x83curar, devenind apoi iubi\xc8\x9bi. Cu toate c\xc4\x83 au ap\xc4\x83rut adesea zvonuri c\xc4\x83 cei doi s-au desp\xc4\x83r\xc8\x9bit, acestea au fost dezmin\xc8\x9bite, dovedindu-se nefondate._NEWLINE_\xc3\x8en 2014 ea l-a cunoscut pe actorul George Burcea, cu care s-a c\xc4\x83s\xc4\x83torit \xc3\xaen 2017 pe o plaj\xc4\x83 din California. Ace\xc8\x99tia au \xc3\xaempreun\xc4\x83 dou\xc4\x83 feti\xc8\x9be, n\xc4\x83scute \xc3\xaen 2016, respectiv 2019._NEWLINE_Andreea B\xc4\x83lan a terminat cursurile de specializare \xc3\xaen jurnalism \xc8\x99i filosofie din cadrul Universit\xc4\x83\xc8\x9bii Spiru Haret, Bucure\xc8\x99ti, dorind s\xc4\x83 aib\xc4\x83 \xc8\x99i o carier\xc4\x83 \xc3\xaen televiziune \xc3\xaen viitor.\n_START_SECTION_\nReac\xc8\x9bia fa\xc8\x9b\xc4\x83 de presa de scandal\n_START_PARAGRAPH_\nB\xc4\x83lan este o prezen\xc8\x9b\xc4\x83 frecvent\xc4\x83 \xc3\xaen ziarele de scandal, lucru care l-a men\xc8\x9bionat adesea ca fiind foarte sup\xc4\x83r\xc4\x83tor, deoarece, nu numai c\xc4\x83 o deranjeaz\xc4\x83 minciunile scrise, dar activitatea ei artistic\xc4\x83 este ignorat\xc4\x83 pentru a prezenta zvonuri nefondate \xc8\x99i promovarea non-valorilor. O disput\xc4\x83 s-a ivit \xc3\xaentre c\xc3\xa2nt\xc4\x83rea\xc8\x9b\xc4\x83 \xc8\x99i prezentatorul emisiunii Happy Hour de la Pro TV, C\xc4\x83t\xc4\x83lin M\xc4\x83ru\xc8\x9b\xc4\x83, la sf\xc3\xa2r\xc8\x99itul lunii aprilie 2010. Invitat\xc4\x83 la emisiune, aceasta \xc8\x99i-a prezentat punctul de vedere critic fa\xc8\x9b\xc4\x83 de ziarele mondene rom\xc3\xa2ne\xc8\x99ti \xc8\x99i fa\xc8\x9b\xc4\x83 de prezentatorul emisiunii: \xe2\x80\x9eEu vin cu un produs muzical \xc8\x99i tu \xc3\xaemi cite\xc8\x99ti articole din pres\xc4\x83. Vreau ca atunci c\xc3\xa2nd vin la emisiune s\xc4\x83 fiu \xc3\xaentrebat\xc4\x83 \xc8\x99i de via\xc8\x9ba personal\xc4\x83, dar \xc8\x99i de muzic\xc4\x83. Tu ce faci? Dezgropi schele\xc8\x9bii. Te-ai schimbat pentru audien\xc8\x9b\xc4\x83!\xe2\x80\x9d, lucru care l-a f\xc4\x83cut pe acesta s\xc4\x83 spun\xc4\x83 c\xc4\x83 de fapt ea nu suport\xc4\x83 criticile, acuz\xc3\xa2nd-o c\xc4\x83 este isteric\xc4\x83 \xc8\x99i sufer\xc4\x83 de mania persecu\xc8\x9biei. Conflictul a continuat o scurt\xc4\x83 perioad\xc4\x83, cei doi critic\xc3\xa2ndu-se reciproc \xc3\xaen pres\xc4\x83, cu diferite ocazii, culmin\xc3\xa2nd cu blocarea apari\xc8\x9biei lui B\xc4\x83lan \xc3\xaen cadrul unei edi\xc8\x9bii speciale a emisiunii-concurs Dansez pentru tine.\n_START_SECTION_\nC\xc3\xa2ntece solo\n_START_PARAGRAPH_\n\xc2\xb9 Topul nu a mai fost publicat dup\xc4\x83 22 iunie 2008, data la care c\xc3\xa2ntecul a atins locul 41. \xc3\x8entre ianuarie - decembrie 2009 ziarul Cotidianul a publicat  primele 10 pozi\xc8\x9bii ale clasamentului. Nicio pies\xc4\x83 a artistei nu a intrat \xc3\xaen top 10. Clasamentul a re\xc3\xaenceput s\xc4\x83 fie realizat cu data de 1 ianuarie 2010."